भारतीय व वैश्विक बाजार में सोमवार को गिरावट जारी रही क्योंकि अमेरिकी बॉन्ड का प्रतिफल चार साल के उच्च स्तर को छूने के बाद निवेशकों की जोखिम लेने की इच्छा जाती रही। अमेरिकी बॉन्ड के प्रतिफल से कयास लगाया जाने लगा कि फेडरल रिजर्व ब्याज दरों में तेजी से बढ़ोतरी करेगा। बेंचमार्क सेंसेक्स 309.6 अंक टूटकर 34,757 अंक पर आ गया, जो 16 जनवरी के बाद का निचला स्तर है। शुक्रवार से अब तक सेंसेक्स 1150 अंक गंवा चुका है, जो नवंबर 2016 के बाद दो दिन की सबसे तेज बिकवाली है जब सरकार ने बड़े नोटों पर पाबंदी लगा दी थी। कारोबार के दौरान सेंसेक्स 545 अंक तक टूट चुका था, लेकिन बाद में देसी निवेशकों की खरीदारी के चलते कुछ सुधार हुआ। निफ्टी 94 अंक टूटकर 10,667 अंक पर टिका, जो 11 जनवरी के बाद का निचला स्तर है। ज्यादातर एशियाई व यूरोपीय बाजार अमेरिकी बाजार में शुक्रवार की तीव्र गिरावट के बाद एक फीसदी से ज्यादा टूटे।